In nomine Domini, amen. Per ces présent publique instrument et per ces lectres à touz apparisse éuidamment que l’am [F° xv, r°] Nostre Soignour corrant mil trois cent et quarante vn, le sambadi après la feste de la Magdeleinne, hore de tierce, en la maison de Saint Jehan, jadis dou Temple desos Arbois, en la nueme indicium dou pontificat nostre sain père en Jhesu Crist nostre soignour Benedit, per la diuine promissiun pape douzainme, en la septime année, en la présence de moy tabellion publique desos escript et des tesmoins desos nommez, en droit personelment establiz et à ce espéciament venant religiouse persone et honeste frères Jehans, abbés de Balerne, de l’ordre de Citelx, de la diocèse de Besençon, en nom de luy et de son dit couent, d’une part; et li quatre eschephis et gouuernours de la ville et communatez d’Arbois, à cel temps, en nom de lour et de ladicte communatey, c’est assauoir Jehans, dit de Molain, clers, Jehanins dit Botebin, Jehannins dou Pon et Guillermins de Larnay, ensamble Nycholat d’Yuoirey, prévost d’Arbois, Renaudin de la Porte, Esteuenon son frère, Girar Petit Valat, Aymonin le Cheurier, Jehanim Faconier et plusours autres desdiz habitant d’Arbois, d’autre part. Sus ce et pour ce que plaiz, contemps, dissension, controuerse et [F° xv, v°] discorde estoit et esperoit estre entre le diz abbey, en nom que dessus, et les diz eschephis, en nom que dessus; sus ce et pour ce que li diz abbey disoit et afermoit que li diz habitans d’Arbois présent et auenir deuoient cesser et retarder de enuoier et faire aler lour bestes grosses et menues à la vainne pasture ès bois de la dicte abbaïe de Balerne que l’on appele les bois du Cepoy et de Monlanfroy per dessus le biez de Glannun, encontre Groson, atoychant ès vignes et ès terres de ladicte abbaïe, per ensint come li diz bois s’estendent de lonc et de large, et encontre Vaudens, tan que à la terre à Donzelet de Grosum, escuier, et ès apertenances des dit bois deuoient cesser et retarder de enuoier lour dictes bestes ès dit bois, c’est à sauoir à la reuenue et à la tondue des dit bois, toutes foies que li cas ou li temps de la dicte tondue il auenoit, pour ce que les dictes bestes il façoient dommaige en destruiant et en paturant les brendons et les fuilles et la reuenue des diz bois à temps de la dicte reuenue. Les diz eschephis et habitant d’Arbois disant et afermant tout à contraire, et que li diz abbex ne lour pohoit ne deuoit faire ceste deffense, ne ceste demande, et que cesser ne retarder ne deuoient de enuoier lour dictes bestes ès diz bois en aucuns temps ou per aucun terme à la dicte vainne pasture toutes foies et en [F° xvj, r°] touz temps que lour plaisoit, nonhostant la dicte tondue ou reuenue des diz bois et que onquex mais ne lour hauoit estey fait empaichement en la dicte venne pasture, tamque ores max est lour vsaiges et lour pastoraiges per loyaul et juste cause et per bon titre prescript et notoire de sy lonc temps que il n’est mémoire dou contraire, et lour doit sofire per droit et per costume et demorer ensint perpétuelment come lour droit, vsaiges et pasturaiges, senz contredit et senz acons enpaichement, come dessus est dit. Sus lequel contens et dissensiun hont fait compromis et arbitraiges les dictes parties, en nom que dessus, à jour et ou luef dessus escript sus Richer de l’Abergement, saige en droit, pour ledit abbey et couent, et sus Thyebaul dit dou Molin d’Arbois, clerc, pour ces d’Arbois. A quel jour, les dictes parties et les dit arbitres présenz, li dit abbex, de sa pure voluntey, cognuz et confessa en sa persone les raisons et les deffenses des diz habitant d’Arbois en tout et pour tout estre véritables sen riens excepter, et lour cognuz havoir lour dit vsaige à la dicte venne pasture, come dessus est dit; et dit encour li dit abbex, come dessus, que il ne hauoit mie gaigié, ne fait gaigier, ne entendoit gaigier en aucons temps les dit habitant d’Arbois à la dicte venne pasture, ne pour la dicte pasture ne les hauoit gaigiez. Et li quelx abbex promit et se obliga à ce que il tendroit, en nom que dessus [F° xvj, v°] à bon, afert, estable et agréable perpétuelment le raport et la pronunciacion des dessus dit arbitres. Sus tout le fait dessus dit li quelx arbitres hont enquis dou dit vsaige per bon tesmoins, et per bon consoy hont raportey et pronunciet a dit jour, en la présence des dictes parties, en leur confermant et consentant à la confessiun dou dit abbey, que li dit vsaiges et pasturaiges à la dicte vainne pasture, ès dit bois et appertenences, doit estre et demorer perpétuelment et frainchement ès dit habitant d’Arbois, pour lour dictes bestes, senz aucons contredit dou dit abbey ou de autre persone, non obstant la dicte tondue ou reuenue dou dit bois, ne autre empaichement mettre per aucune occasion en aucons temps présens ou auenir, et que bone et juste cause hont et hauoient li dit habitant d’Arbois de lour deffendre de la demande et imppéticion que li dit abbey ou suy subget lour façoient à la dicte vainne pasture, et hont fait en lour gaigant de nouel. De laquele conffession et recognissance dou dit abbey et de laquelle pronunciacion des dit arbitres hont demandey à moi tabelliun publique li dit eschephis et habitant d’Arbois, en nom que dessus, à lour per moy estre fait et donney publique instrument desos mon soignaul publique acostumey, ensamble les seaulx des dit arbitres mis en pendant en ces présentes lettres. Et nous li dessus dit Richars de l’Abergement et Thyebaux d’Arbois, diz dou Molin, qui cognoissons en véritey toutes les choses dessus contenues estre uerais per ensi come nous sumes certains et bien enformez dou fait [F° xvji, r°] per bon tesmoins dignes et de foy et per la confession dou dit monseignour l’abbey, en signe, en force et en tesmoingnaige de ceste nostre pronunciacion et déclaracion faite à la requeste et de la voluntey des dictes parties, à perpétuel mémoire de cest fait et à la conservaciun dou droit vsaige des dit habitant d’Arbois, hauons mis nous seaulx en ces présentes lectres le jour dessus dit. — Item sequitur tenor subscriptionis notarii: Et ego Guido Bonete de Monte, presbyter, auctoritate imperiali publicus notarius et curie Bisuntinensis juratus, omnibus et singulis premissis confessatis et pronunciatis interfui, anno, die, hora, loco, indictione, pontificatu predictis, una cum supradictis, et cum Guioto de Monte Rotondo, armigero, et Petro dicto de Malpertus, de Salinis, et pluribus aliis testibus ad hoc vocatis, et inde presens instrumentum confeci, publicaui et in hanc formam redigi signo meo solito signaui, a dictis scabinis Arbosii super hiis requisitus specialiter et rogatus.